Az Atya, Fiú, Szentlélek nevében! Ámen. 	1. Móz 50:15-21. 	Fcs, Szfvár, 2012. november 4. 

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 

Kedves Testvéreim!
Járjunk elhívatásunkhoz méltóan – megbocsátásban. Ennek gyönyörű példáját olvashattuk József történetében. Végigkísérhetjük a sértett kapcsolat mindkét felét. A sértőket, a testvéreket, és a sértettet, Józsefet. Sok tanulságot vonhatunk le ebből. Mégis úgy látom, hogy a mi sértett kapcsolataink csak ritkán hasonlíthatók ehhez. 
Ritkán fordul ugyanis elő, hogy a szándékosan vétő – ahogyan a testvérek szándékosan törtek József életére – rádöbbenjen arra, hogy álságosan cselekedett, hogy belássa vétkét. Ritkán fordul elő, hogy a sértő ennyire megalázza magát, mint a testvérek ebben a történetben, hogy József szolgáinak adják magukat. És ritkán fordul elő, hogy a sértett ilyen erős pozícióba kerülne, mint József, hogy valóságosan tőle függjön a sértők élete. Mondhatnánk azt is: így könnyű megbocsátani, hiszen éppen az teljesedett be, amiért meg akarták ölni. József ugyanis álmaival dicsekedett, hogy látta, amint testvéreinek búzakévéi az ő kévéje előtt meghajoltak, és a nap meg a hold és tizenegy csillag leborult előtte. Íme, most tizenegy testvér éppen ezt cselekszi! József tehát győzött a testvéreken! Könnyű így megbocsátani!  (azért nem annyira – ismerjük a történelem sok-sok epizódját, amely éppen a győztesek szörnyű bosszúját örökítette meg. Vae victis – jaj a legyőzöttnek! – mondja a latin szállóige is.)
A mi sértett kapcsolatainkban legtöbbször azt sem tudjuk, ki vétkezett – gyakran csak egymásra mutogatunk – s így olyan nehéz bocsánatot kérni és megbocsátani! A mi sértett kapcsolatainkban annyiszor csak vesztesek vannak, és a vesztesnek olyan nehéz megbocsátania! 
A mi sértett kapcsolataink egyedüli nyertese a bűn, a gonosz, akinek az a célja, hogy egymástól eltávolítson minket! 
Azért három utat mégis mutat a felolvasott három igeszakaszunk. 
Az első az evangéliumi példázatban adódik. Ha Isten nekünk bőséggel megbocsátott, akkor mi is bocsássunk meg egymásnak. A bűn itt adósságként szerepel. Ha valakinek nagy tartozása van, hogyne ragaszkodnék ahhoz, hogy mindenki, aki neki tartozik, hamar fizessen. De ha elengedték tartozását, akkor már elég gazdag ahhoz, hogy ő is elengedhesse másokét. Annál is inkább, mert rabszolgákról és szolgatársakról van szó. A rabszolga vagyonával együtt az uráé. 
Ezzel indít útnak bennünket is az istentisztelet elbocsátó szava: „akik megtapasztaltátok a bűnbocsánat örömét, építsétek a testvéri közösséget az emberek között megbocsátással!”. 
A második út József szavában rejlik: Hát Isten vagyok én?! – mondja a bűnbocsánatért könyörgő testvéreknek. Hányan bújnak e szavak mögé azzal, hogy nem tudnak megbocsátani! Nem vagyok én Isten, hogy megbocsássak! József épp az ellenkezőjét mondja: Nem vagyok én Isten, hogy ítélkezzem felettetek! 
Nehéz ez az út: átadni az ítéletet - még a haragot is – Istennek. A Zsoltárok könyvében, a Szentírás imádságos könyvében, mennyi ilyet találunk! Nem fojtja magába a haragot a zsoltáros – az szívinfarktushoz és gyomorfekélyhez vezetne - , de nem is zúdítja indulatát másra. Istenre bízza az ítéletet. 
A harmadik út József szavában és Pál levelében egyaránt megtalálható. „Ti rosszat tervezetetek ellenem, de Isten terve jóra fordította azt”. Pál pedig ezt írja: „Aki elkezdte bennetek a jó munkát, el is végzi azt a Krisztus Jézus napjára”. Ez talán a legnehezebb. Bízni abban, hogy Isten elvégzi, amit eltervezett. Rögös útjainkon keresztül is, akkor is, amikor mélységes mélyekre enged. József élete példa lehet számunkra erre. Példa – hiszen Józseffel ez történt. Példa – amely azonban nem minden esetben történik így. Jézus története azonban több mint példa. Elárultatása, kínszenvedése, halála és feltámadása olyan, mint amikor a kilátóról megmutatják a turistának, hova is fog érkezni a hegyes-völgyes út végén. 
Három út – hogy a bűn legyőzessék. Mert sértett kapcsolataink egyedüli nyertese a bűn, a sátán, a gonosz.  Három út, és kapcsolataink romlása helyett Isten jó akarta célt ér bennünk és közöttünk. Ámen.